Et offer defineres som en som er svak, knust eller ødelagt. Et offer er en som gir opp, gir avkall på noe, er passiv, som ikke slåss, ikke tar til motmæle og underordner seg. I terapirommet prøver psykologspesialist Elin Mæhle å motarbeide denne rollen.

– Det er viktig at kvinner som har vært voldtatt, utfordrer ideen om å være et offer. De trenger å få hjelp til å kjenne at de har krefter å slåss med, og til å stå opp for seg selv med. Slik kan de unngå å forbli et offer i fremtiden, sier Mæhle til VG.

Hun er ikke Tanjas behandler, og uttaler seg på generelt grunnlag.

Tanja opplever at retten forventer et offer. Psykiateren har tidligere sagt at det gjør behandlingen vanskelig. Det er ikke en fordel at hun fremstår sterk, samtidig må hun stå oppreist i hverdagen. Kanskje kan det at hun er i full jobb og forsørger to barn, bli brukt mot henne under rettssaken? Slik er forventningene i systemet, tror hun.

– Jeg føler at jeg ikke kan komme i retten og være meg selv – ressurssterk og samlet utenpå, sier Tanja.

Bistandsadvokat Kristin F. Hammervik forstår at fornærmede i voldtektssaker kan ha en slik oppfatning av systemet:

– Men jeg har aldri bedt henne om å være et offer. Det viktigste for troverdigheten er at den fornærmede reagerer naturlig. Hvordan en fornærmet fremstår i retten, er også et bevis. Hva en dommer påvirkes av, varierer fra sak til sak, sier hun.

Psykologspesialist Mæhle får ofte spørsmål fra sine pasienter om det er en fordel å fremstå som et offer i retten.

– Jeg svarer at selv om du var et offer da voldtekten skjedde, skal du ikke være et offer videre i livet. Et offer står ikke opp for seg selv, men det er nettopp det du gjør i møte med retten.

Etter voldtekten har Tanja slitt med å være sosial. Psykiateren sier hun må utfordre seg selv. Derfor reiser hun på konserter og fjellturer, selv om hun helst vil være alene.

Hvert år siden voldtekten har hun reist på Parkenfestivalen i Bodø, sammen med bestevenninnen Benedicte Tuflåt Jelstad.

Det gjør de også i 2017, i matchende, lyserøde regnjakker: